Blood, Sweat & Tears
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Blood, Sweat & Tears er ei amerikansk rockegruppe som med sine jazzpåvirkede blåserarrangementer representerte noe nytt i rocken.
Gruppa ble dannet i New York i 1967 av keyboardisten og vokalisten Al Kooper (født 1944), gitaristen Steve Katz (født 1945), bassisten Jim Fielder (født 1947), trommeslageren Bobby Colomby (født 1944), trombonisten Dick Halligan (1943-2022), saksofonisten Fred Lipsius (født 1943) og trompetistene Randy Brecker (født 1945) og Jerry Weiss (født 1946).Med sin store besetning og sine jazzpåvirkede blåserarrangementer representerte gruppa noe nytt i rockemusikken, og albumet Child Is Father To The Man (1968) er blitt noe av en klassiker. Samme år sluttet Kooper, Brecker og Weiss, og bandet var fram til 1971 ledet av den kanadiske vokalisten David Clayton-Thomas (født 1941). De andre nye medlemmene var trompetistene Lew Soloff (1944–2015) og Chuck Winfield (født 1943), og trombonisten Jerry Hyman (født 1947).Deres største suksesser er albumene Blood, Sweat & Tears (1969), Blood Sweat & Tears 3 (1970) og Blood, Sweat & Tears 4 (1971) samt singlene You've Made Me So Very Happy, Spinning Wheel og And When I Die fra 1969 og Hi-De-Ho fra 1970. Besetningen skiftet stadig fram til oppløsningen i 1981 og har inkludert kjente jazzgitarister som svensken Georg Wadenius (1972–1975) og Mike Stern (1975–1977).Clayton-Thomas reorganiserte Blood, Sweat & Tears i 1988 og spilte verden over fram til 2004 (blant annet på Molde Jazzfestival i 1992). Den norske trombonisten Jens Wendelboe ble medlem i 2006. Katz spilte igjen med bandet fra 2008–2010, men dagens besetning består ikke av noen medlemmer fra 1960- eller 1970-tallet. Kooper har lenge vært en anerkjent produsent, låtskriver, studiomusiker og soloartist. Les mer i Store norske leksikon rock Eksterne lenker Blood, Sweat & Tears